Republica Moldova va împrumuta bani de la populație online, fără intermediari
- Maria Dima
- 19 mai 2024, 14:21
Ministrul Finanțelor din Republica Moldova, Petru Rotaru, a anunțat că statul va putea împrumuta bani online, fără intermediari, direct de la cetățeni. În prezent, autoritățile dezvoltă o platformă web care va facilita aceste împrumuturi. Mecanismul, conceput în baza modelului aplicat de România, urmează să fie lansat până la sfârșitul lunii iulie.
„Avem experiențe foarte bune în regiune. România are peste 10 la sută din datoria de stat împrumutată de la cetățeni. Asta însemnând că hârtiile de valoare pe care le emite Ministerul de Finanțe sunt cu categoria zero de risc, adică niciodată un stat nu a fost în poziția să nu întoarcă banii pe care i-a împrumutat.
Noi dezvoltăm o platformă online în care toți cetățenii pot să se logheze având un cont bancar asignat la această platformă și va putea procura hârtii de valoare de stat. Fără intermediari, foarte simplu, la un click distanță”, a declarat ministrul Finanțelor, Petru Rotaru, la RLive TV.
Orice cetățean din Republica Moldova se va putea loga la platformă
În prezent, valorile mobiliare de stat pot fi cumpărate prin intermediul băncilor comerciale acreditate. Ministrul Petru Rotaru a mai spus că serviciul va fi digitalizat, pentru a exclude această intermediere.
„Noi dezvoltăm o platformă online pe care orice cetățean va putea să se logheze. Având un cont bancar asigurat la această platformă, va putea procura hârtii de valoare de stat fără intermediari, foarte simplu, la un click distanță”, a precizat Petru Rotaru.
Autoritățile cred că oferta propusă va fi atractivă pentru cetățenii Republicii Moldova. „Cu siguranță se vor găsit mulți doritori. Noi vedem experiența din regiune și noi vom fi suficient de atractivi pentru a stimula instrumentul de hârtie de valoare de stat pentru cetățeni”, a mai spus ministrul Finanțelor, Petru Rotaru. Perioada de testare a platformei va începe la mijlocul lunii mai.